Številka: 1100-74/2019/1

Datum: 25. 11. 2019

Na podlagi 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US in 22/19 – ZPosS) in tretjega odstavka 70. člena Zakon o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E in [40/12](http://www.uradni-list.si/1/objava.jsp?sop=2012-01-1700) – ZUJF)

**Ministrstvo za javno upravo**, Tržaška cesta 21, 1000 Ljubljana,

objavlja prosto strokovno-tehnično delovno mesto

**SISTEMSKI ADMINISTRATOR V (šifra DM 59120) v** **Direktoratu za informacijsko družbo in informatiko,** **Uradu za razvoj digitalnih rešitev, Sektorju za razvoj skupnih gradnikov** za določen čas do 30. 11. 2022 oziroma do konca trajanja operacije POK – Povezljivost, odprtost, kakovost, s 6 mesečnim poskusnim delom.

Kandidati, ki se bodo prijavili na prosto delovno mesto, morajo izpolnjevati naslednje pogoje:

* končano srednje tehniško in drugo strokovno izobraževanje/srednja strokovna izobrazba ali srednje splošno izobraževanje/srednja splošna izobrazba;
* najmanj 6 mesecev delovnih izkušenj;

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Naloge delovnega mesta so:

* sodelovanje pri zagotavljanju delovanja operacijskih sistemov in na njih aplikacij, komunikacijskih sistemov ter drugih orodij;
* opravljanje drugih nalog po navodilu neposrednega vodje.

Okvirna vsebina dela:

- sodelovanje v projektnih skupinah,

* sodelovanje pri strokovnem delu v postopkih javnega naročanja v okviru projekta,
* koordinacija zunanjih izvajalcev,
* sodelovanje pri analizi ter načrtovanju informacijskih rešitev,
* upravljanje z interoperabilnostnimi gradniki,
* izobraževanje uporabnikov IT rešitev, nastalih v okviru projekta,
* promocija izdelkov, nastalih v okviru projekta,
* opravljanje drugih nalog po navodilu neposrednega vodje.

Prednost pri izbiri bodo imeli kandidati s poznavanjem dela na področjih programiranja, testiranja informacijskih rešitev, poznavanja podatkovnih zbirk, priprave digitalnih gradiv (ankete, promocijske video vsebine, …), vzpostavitve enostavnih spletišč, poznavanje spletnih tehnologij, statistike in optimizacije delovanja spletišč, uporaba orodij za spremljanje in izvajanje projektov, poznavanjem področja odprtih podatkov in izkušnjami v komunikaciji in delu z uporabniki aplikativnih rešitev.

Prijava mora vsebovati:

1. pisno izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. pisno izjavo kandidata o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V izjavi kandidat navede datum sklenitve in datum prekinitve delovnega razmerja pri posameznemu delodajalcu, kratko opiše delo, ki ga je opravljal pri tem delodajalcu, ter navede stopnjo zahtevnosti delovnega mesta,
3. pisno izjavo kandidata, da za namen tega postopka zaposlitve dovoljuje Ministrstvu za javno upravo pridobitev podatkov o izpolnjevanju pogojev za zasedbo delovnega mesta iz uradnih evidenc.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Strokovna usposobljenost kandidatov se bo presojala na podlagi priložene prijave in dokumentacije, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.

Z izbranim kandidatom bo sklenjeno delovno razmerje za določen čas, za obdobje do 30. 11. 2022 oziroma do konca trajanja operacije POK - Povezljivost, odprtost, kakovost, s 6 mesečnim poskusnim delom. Poskusno delo se lahko podaljša v primeru začasne odsotnosti z dela. Izbrani kandidat bo delo opravljal v prostorih Ministrstva za javno upravo na Tržaški cesti 21 v Ljubljani oziroma v drugih njegovih uradnih prostorih.

Zaposlitev sofinancirata Republika Slovenija in Evropska unija iz Evropskega socialnega sklada, operacije POK – Povezljivost, odprtost, kakovost.

Kandidat vloži prijavo v pisni obliki (na priloženem obrazcu Vloga za zaposlitev), ki jo pošlje v zaprti ovojnici z označbo: »Za javno objavo za delovno mesto sistemski administrator V (šifra DM 59120), v Direktoratu za informacijsko družbo in informatiko, Uradu za razvoj digitalnih rešitev, Sektorju za razvoj skupnih gradnikov, št. 1100-74/2019« **na naslov**: Ministrstvo za javno upravo, Sekretariat, Služba za kadrovske zadeve, Tržaška cesta 21, 1000 Ljubljana, in sicer v roku **3** **delovnih dni po objavi** na Zavodu RS za zaposlovanje in na osrednjem spletnem mestu državne uprave GOV.SI. Za pisno obliko prijave se šteje tudi elektronska oblika, poslana **na elektronski naslov**: gp.mju@gov.si, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni.

Informacije o izvedbi javne objave daje Kristina Vidmar Hribljan, tel. št. 01/478 8617, o delovnem področju pa Boštjan Tovornik, tel. št. 01/478 8571.

Opomba: Uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.

|  |  |  |
| --- | --- | --- |
|  |  | Rudi Medved |
|  |  | minister |